Die beiden Blinden
Die beiden Blinden (Originaltitl: Les deux aveugles, schwäbisch kennt-mr Selle zwoi Blende drzua saga) ischt a franzeesischa Operedde en oim Uffzug vom Kombonischda Jacques Offenbach. S Libreddo stammt em franzeesischa Original vom Jules Monaux ond en dr deitscha Fassong vom Friedrich Wittmann. Zom erschda Mol ibr d Bihne ganga isch des Werk am 5. Juli 1855 em Kombonischda seim oigena Théâtre des Bouffes-Parisiens en Paris. A Uffihrong dauret rond 25 Menudda.

Orkeschtr 
Firs Orkeschtr braucht-mr zwoi Fleeda, oi Oboe, zwoi Klarinedda, oi Fagott, zwoi Herner, zwoi Kornett, oi Posaun ond a kloina Streichergrubbe. Fir de deitsch-sprochig Premiere en Wien hot dr Karl Binder des Werk fir a baar andre Instrument omorkeschtriirt, damit’s besser em eschtreichischa Gschmack entgegakomma ischt. Dui Bearbeidong spiilt heitzodag abr koi Roll meh.

Persona vo dr Handlong 
(Gnannt werdet dia Nama zerscht en dr Originalfassong ond drhendr en dr deitscha Fassong)
 Patachon – Kümmelberger: Tenor
 Giraffier – Jerzabek: Tenor
 Drzua kommet noh a baar Persona, wo Passanda spiilet, wo abr weder Schwätza noch Senga därfet.

Ort ond Zeit 
Dui Gschicht spiilt em Johr vo dr Uruffihrong (1855) uff-ra Bruck en dr franzeesischa Hauptstadt. Wuud dui Operedde em deitschsprochiga Raum uffgfihrt, wird en dr Regl irgend-a andra Großstadt gnomma, weil d Persona vo dr Handlong en dr deitscha Fassong au deitsche Nama traget.

Handlong 
Uff dr Bihne standet zwoi Musikanda. Jeder hot a Instrument en dr Hand ond uff dr Bruschtseit a Schild, wo se sich als Blende druff bezeichnet. Noh vor kurzer Zeit hend sich selle Kerle als Taube ausgwiisa ghet. En Wirklichkeit abr ischt sowohl ihr Gheer wia au ihr Sehvormeega en beschder Ordnong. Se glaubet abr, als Behinderde meh Erfolg mit ihrer Beddelei zo han. Do drbei gennt koiner em andra ebbes. Drom beschempfet se sich gegaseidich uffs Hefdigschde.

Quell 
 Hellmuth Steger, Karl Howe: Operettenführer – Von Offenbach bis zum Musical, Fischer Bücherei Frankfurt am Main, November 1958, S. 124.

Litradur 
 Jacques Offenbach: Die beiden Blinden. = Les deux aveugles (= Bibliothek einaktiger Operetten in vollständigen Klavier-Auszügen mit gesungenem und gesprochenem Text.) Tekscht vom Jules Moinaux ond vom Carl Friedrich Wittmann mit-em vollstendiga Klaviir-Auszug mit-em deitscha ond-em franzeesischa Tekscht. Bote & Bock, Berlin 1940.

Weblink

Fuaßnoda 

Operette